Karina Lorentzen Dehnhardt (SF), 2011-05-26:
Jeg vil gerne starte med at sige tak for debatten, og jeg er selvfølgelig også glad for, at vi trods alt får et udvalg på det her område.
For det betyder jo, at SF’s forslag i en eller anden udstrækning kommer videre.
Det synes jeg da er en god ting for ofrene.
Jeg kan ikke forstå, at det her så meget bliver gjort til et spørgsmål om økonomi.
Jeg mener også, at det lidt har et udgangspunkt i, at man har en holdning til, om ofrene skal have hjælp, eller om ofrene ikke skal have hjælp.
Vi har selvfølgelig undersøgt økonomien i de her forslag.
De forslag, som vi nævner, er jo projekter, der har været i gang.
Derfor ved vi, hvad projekterne har kostet.
Vi har set evalueringer af projekterne.
De er positive og peger på, at det er den retning, vi skal gå i.
Så selvfølgelig kan man sjusse sig frem til det her.
Den daværende konservative justitsminister, fru Lene Espersen, sagde, at det her ikke må være et spørgsmål om økonomi, for selvfølgelig skal ofrene have den hjælp, de har brug for.
Siden er der så bare ikke rigtig sket noget.
Det mindste, vi som samfund kan gøre, er at anerkende de her mennesker.
Og jeg kan ikke forstå, at man fra regeringens side ikke er sen til at hive pengepungen op af lommen, når der skal skaffes 717 mio. kr. til en tryghedspakke, mens man med hensyn til et så lillebitte forslag og så lillebitte en gruppe her ikke bare lige kan stå og sige, at vi selvfølgelig finder pengene til det.
Ministeren konstaterede, at der er forskel på centrene.
Baggrunden for, at man i Region Syddanmark netop har udvidet grænsen til 7 dage, er, at der i op til 7 dage kan findes sædrester, som rent faktisk kan bruges i forbindelse med en eventuel retssag og efterforskning efterfølgende.
Så det vil sige, at der også er en masse ofre, der faktisk mister muligheden for at kunne føre en sag efterfølgende, fordi de ikke kan henvende sig.
Jeg vil godt sige tak til Socialdemokraterne for opbakningen.
Til Dansk Folkeparti vil jeg sige: Jeg synes, det er utroligt, at man synes, at der skal mere straf til 12 overfaldsvoldtægter, hvilket vil koste 12 mio. kr. i Kriminalforsorgen – jeg anfægter ikke, at straffen ikke kunne være højere – mens man ikke kan stå her og sige, at selvfølgelig finder vi 10 eller måske 12 mio. kr. til at realisere det her forslag.
Det handler om en lille restgruppe, som skal garanteres psykologhjælp, som skal garanteres at kunne henvende sig, så vi kan oprette pårørendetilbud til de traumatiserede familier, og som er pårørende til en datter, der er blevet voldtaget.
Så står man fra talerstolen og siger, at det her bruges som en valgkampsstrategi.
Nej, det er i hvert fald det sidste, jeg vil tillade mig at gøre på ofrenes vegne.
Det synes jeg simpelt hen er så arrogant sagt.
SF har villet det her i lang tid, og da vi fik det sidste lovforslag, som forbedrede retsstillingen for ofrene, var det ikke med Dansk Folkepartis mellemkomst.
Det var S og SF, som havde fremsat beslutningsforslag om at styrke ofrene, og det førte rent faktisk til et lovforslag, som vi behandlede her.
Så jeg vil bare sige, at al den snak om ofre, som Dansk Folkeparti ofte stiller sig op med, kan de godt pakke sammen, for det viser sig, at når det kommer til stykket, så er man slet ikke klar til at gøre det, der skal til.
Om De Konservative kan jeg sige: Ja, de har siddet på deres hænder i 4 år uden at gøre noget ved det her område.
Trods det at man har sagt, at det ikke måtte være et spørgsmål om økonomi, så er der ikke tilført noget yderligere, der er ikke sat nogen undersøgelser i gang, der er ingenting gjort for at sikre ofrene for voldtægt bedre.
Men mine afsluttende ord vil være, at jeg trods alt takker for, at der kommer et udvalg.
Man må jo tage det næstbedste, når man ikke kan få det bedste, hvilket ville være at sikre ofrene og sige, at det er det, vi sætter i gang nu og med det samme.